O‘zbekiston Prezidenti Markaziy Osiyo davlatlari rahbarlarining navbatdagi Maslahat uchrashuvida ishtirok etadi

04.08.2021
O‘zbekiston Respublikasi Prezidenti Shavkat Mirziyoyev Turkmaniston Prezidenti Gurbanguli Berdimuhamedovning taklifiga binoan 5-6-avgust kunlari Turkmanistondagi “Avaza” milliy sayyohlik zonasida boʻlib oʻtadigan Markaziy Osiyo davlatlari rahbarlarining navbatdagi Maslahat uchrashuvida ishtirok etadi.
Turkmaniston Prezidenti raisligida oʻtadigan tadbirda Qozogʻiston Respublikasi Prezidenti Qasim-Jomart Toqayev, Qirgʻiz Respublikasi Prezidenti Sadir Japarov va Tojikiston Respublikasi Prezidenti Emomali Rahmon ham qatnashadi.
Davlat rahbarlari 2019-yil noyabr oyida Toshkent shahrida oʻtgan Maslahat uchrashuvida erishilgan kelishuvlarning amalga oshirilishi natijalarini koʻrib chiqadilar.
Kun tartibiga mintaqada barqaror va izchil taraqqiyotni ta’minlash, savdoni rivojlantirish, energetika sohasida sheriklik uchun qulay sharoitlar yaratish, transport-kommunikatsiya sohasida hamkorlikni kengaytirish, pandemiyaga qarshi kurashish borasidagi sa’y-harakatlarni birlashtirish va boshqa masalalar ham kiritilgan.
O‘zbekiston Prezidenti oʻz nutqida doʻstlik va yaxshi qoʻshnichilik, oʻzaro ishonch va koʻmak munosabatlarini  yanada mustahkamlashga qaratilgan qator tashabbuslarni ilgari surishi, uzoq muddatli umumiy manfaatlarga asoslangan mintaqaviy hamkorlikning yangi istiqbolli yoʻnalishlarini bayon qilishi kutilmoqda.
Sammit yakunida muhim koʻp tomonlama hujjatlar, shu jumladan davlat rahbarlarining Qoʻshma bayonoti qabul qilinadi.
O‘zbekiston Respublikasi Prezidenti Markaziy Osiyo davlatlari rahbarlari bilan ikki tomonlama uchrashuvlar oʻtkazishi ham rejalashtirilgan.
Maslahat uchrashuvining dasturi doirasida Markaziy Osiyo yetakchi ayollari muloqoti va mintaqa Iqtisodiy forumi, milliy mahsulotlar koʻrgazmasi, milliy taomlar festivali hamda san’at ustalarining tantanali konserti oʻtkazilishi moʻljallangan.
Ta’kidlash joiz, maslahat uchrashuvlarini oʻtkazish tashabbusi O‘zbekiston Respublikasi Prezidenti tomonidan 2017-yilda Birlashgan Millatlar Tashkiloti Bosh assambleyasining 72-sessiyasida ilgari surilgan edi.
Davlat rahbarlarining birinchi sammiti 2018-yil mart oyida Qozogʻistonning poytaxti Nur-Sultonda, ikkinchisi esa 2019-yil noyabr oyida Toshkent shahrida oʻtdi.